text: РЕШЕНИЕ 2013/450/ОВППС НА СЪВЕТА
  от 22 юли 2013 година
  относно подписването и сключването на споразумение между Европейския съюз и Република Нигер относно статута на мисията на Европейския съюз по линия на ОПСО в Нигер (EUCAP Sahel Niger)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за Европейския съюз, и по-специално член 37 от него във връзка с член 218, параграфи 5 и 6 от Договора за функционирането на Европейския съюз,
  като взе предвид предложението на върховния представител на Съюза по въпросите на външните работи и политиката на сигурност,
  като има предвид, че:
  (1)
  На 1 юни 2012 г. министър-председателят на Нигер изпрати до върховния представител на Съюза по въпросите на външните работи и политиката на сигурност (ВП) писмена покана, с която се дава съгласие за разполагането на мисия на Европейския съюз по линия на ОПСО в Нигер (EUCAP Sahel Niger) и се предоставят съответните привилегии и имунитети, с цел да се осигури ефикасното провеждане на мисията. Тази стъпка е предприета на едностранна основа до сключването на подробно споразумение между Европейския съюз и Република Нигер относно правния статут на мисията и нейния персонал.
  (2)
  На 16 юли 2012 г. Съветът прие Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (1).
  (3)
  Член 8 от Решение 2012/392/ОВППС предвижда, че статутът на EUCAP Sahel Niger и нейния персонал, включително, когато това е приложимо, привилегиите, имунитетите и другите гаранции, необходими за изпълнението и безпроблемното провеждане на EUCAP Sahel Niger, се уреждат със споразумение, сключено съгласно член 37 от Договора за Европейския съюз (ДЕС) и в съответствие с процедурата, предвидена в член 218 от Договора за функционирането на Европейския съюз.
  (4)
  След като на 26 юли 2012 г. беше прието решение на Съвета, с което се разрешава започването на преговори, върховният представител в съответствие с член 37 от ДЕС договори споразумение между Европейския съюз и Република Нигер относно статута на мисията на Европейския съюз по линия на ОПСО в Нигер (EUCAP Sahel Niger) („споразумението“).
  (5)
  Споразумението следва да бъде одобрено,
  ПРИЕ НАСТОЯЩОТО РЕШЕНИЕ:
  Член 1
  Споразумението между Европейския съюз и Република Нигер относно статута на мисията на Европейския съюз по линия на ОПСО в Нигер (EUCAP Sahel Niger) се одобрява от името на Съюза.
  Текстът на споразумението е приложен към настоящото решение.
  Член 2
  Председателят на Съвета се оправомощава да посочи лицето/лицата, упълномощено(и) да подпишe(ат) споразумението, така че да бъде обвързан Съюзът.
  Член 3
  Настоящото решение влиза в сила в деня на приемането му.
  Съставено в Брюксел на 22 юли 2013 година.